Ole Stavad (S), 2003-10-09:
Jeg vil godt tillade mig at gøre nogle bemærkninger om et ikke særlig stort, men, synes jeg, vigtigt afsnit i statsministerens åbningsredegørelse, nemlig det lille afsnit om Strukturkommissionen, som jo fyldte en hel del mere sidste år.
Statsministeren sagde i tirsdags, at regeringen finder, at der er behov for at se fordomsfrit på ændringer af den kommunale struktur.
Jeg vil gerne på den socialdemokratiske gruppes vegne give et tilsagn om, at det er vi helt parat til, men jeg var nok en anelse skuffet over, at når statsministeren holder en tale, som jeg tror han selv opfattede som en værditale, så tager han overhovedet ikke fat på nogen af de værdier, som jeg mener det er afgørende vi tager udgangspunkt i, når vi skal diskutere en eventuel ny kommunal struktur, for jeg går ud fra, at fordomsfri ikke skal oversættes til holdningsløs. Jeg er enig med statsministeren i, som han siger senere i talen, at indtil Strukturkommissionen er kommet med sin betænkning omkring nytårstid, skal vi ikke lægge os fast på bestemte løsninger.
Men det bør ikke forhindre os i, mens vi venter på Strukturkommissionens betænkning, at tage en vigtig holdningsdebat, en vigtig værdidebat om, hvad det er, vi skal sikre at holde fast i.
Jeg er ikke uden bekymring for en række af de signaler, som statsministerens ministre, herunder også indenrigs- og sundhedsministeren, sender.
Jeg synes, det rejser en meget principiel diskussion om, hvorvidt vi ønsker folkestyre eller supermarked, om vi ønsker medborgere eller forbrugere.
Derfor vil jeg godt benytte lejligheden til at opfordre statsministeren til at få givet nogle holdningsmæssige udgangspunkter for det videre arbejde.
Det arbejde, vi skal i gang med, går jeg ud fra, at statsministeren ser som noget, også Socialdemokratiet bør være en aktiv deltager i, med de signaler vi har sendt.
Derfor vil jeg godt spørge statsministeren, om han allerede nu kan give et tilsagn om, at når vi tager de væsentligste velfærdsområder, de vigtige områder, hvor borgerne betjenes,
bør det være direkte folkevalgte politikere, der sidder med ansvaret, sådan at befolkningen hver fjerde år også kan tage stilling til, om de mener, at de folkevalgte har udøvet det ansvar og den magt, de har, på en tilfredsstillende måde.
Dermed bliver det også gennemsigtigt, hvem der har ansvaret, og der er mulighed for at reagere ved valgene hvert fjerde år.
Det synes jeg er et signal, som er helt afgørende for det videre arbejde.
Der er meget tendens til, at man lader en strukturdiskussion om kommuner og amter først og fremmest gå op i en diskussion om geografi, og jeg har stor forståelse for, at der er mange ude i det åbne land, der synes, at det er en vigtig diskussion.
For mig, der, hvor vi er i øjeblikket, er den vigtige diskussion, hvilke holdninger, værdier, principper en strukturreform skal bygge på, sådan at vi ikke risikerer, at vi kommer ud i den anden ende og har mistet noget af det, der er en afgørende kvalitet i vores danske velfærdssamfund og i den måde, vi har opbygget vores folkestyre på, nemlig at borgerne i forhold til centrale områder skal have mulighed for at se, hvem der har ansvaret, skal have mulighed for at kunne reagere, når der er kommunevalg og amtsrådsvalg.
Så kan vi altid diskutere, hvor store enhederne skal være, for at vi kan holde fast i det, jeg mener bør være målsætningen, nemlig at Danmark stadig væk med rette skal kunne betegne sig som verdens mest decentrale samfund.
Det forudsætter så også, at de enheder, der skal løse opgaverne, er i stand til på en kvalificeret måde og i forhold til den service, som borgerne skal have, at kunne tilbyde gode løsninger, kvalitative løsninger over for borgerne og sikre, at tingene i det hele taget bliver løst på en effektiv og god måde, men også på en måde så borgerne ved, hvem der sidder med ansvaret.
Derfor skal jeg kun opfordre til, når statsministeren om et øjeblik får ordet, at statsministeren så vil kunne, tror jeg, lette den videre proces med hensyn til et af de punkter, der godt kan gå hen og blive et af de mest afgørende i den folketingssamling, vi her starter, nemlig hvordan den kommende struktur skal se ud.
Der ligger et tilsagn fra Socialdemokratiet om, at vi er parate til at gå ind i en fordomsfri debat om, hvordan den kommende struktur skal se ud, men med baggrund i nogle klare holdninger og værdier med hensyn til, hvad der skal komme ud i den anden ende.
Så lad os fordomsfrit diskutere geografi, men holde fast i værdierne og holdningerne for det samfund, vi også gerne vil bygge videre på i de kommende år.